Dodatok

Rozhodnutie Výboru pre spoluprácu EHS – San Maríno č. 3/92 sa pokladá za súčasť Mimoriadneho vydania Úradného vestníka Európskej únie v slovenskom jazyku, kapitoly 11, zväzku 01.

ROZHODNUTIE VÝBORU PRE SPOLUPRÁCU EHS – SAN MARÍNO č. 3/92

z 22. decembra 1992

o postupoch poskytovania vzájomnej pomoci podľa článku 13 dohody medzi Spoločenstvom a San Marínom

(93/103/EHS)

VÝBOR PRE SPOLUPRÁCU,

so zreteľom na dočasnú dohodu medzi Európskym hospodárskym spoločenstvom a Sanmarínskou republikou, a najmä na jej článok 13 ods. 8,

keďže riadne fungovanie dohody si vyžaduje úzku spoluprácu medzi orgánmi zmluvných strán zodpovednými za vykonávanie ustanovení uvedenej dohody,

ROZHODOL TAKTO:

HLAVA I

VŠEOBECNÉ USTANOVENIA

Článok 1

Správne orgány zmluvných strán si navzájom poskytujú pomoc v súlade s podmienkami tohto protokolu.

HLAVA II

Článok 2

Vymedzenie pojmov

V zmysle tohto rozhodnutia:

a) „colné predpisy“ sú všetky ustanovenia uplatniteľné na území zmluvných strán na dovoz, vývoz a tranzit tovaru a na prepúšťanie tovaru do akéhokoľvek iného colného režimu vrátane opatrení týkajúcich sa zákazu, obmedzenia alebo monitorovania;

b) „clá“ sú všetky druhy platieb, poplatkov a daní, ktoré sa účtujú alebo vyberajú na území zmluvných strán podľa colných predpisov, s výnimkou poplatkov a platieb zodpovedajúcich približným nákladom na poskytnuté služby;

c) „dožadujúci orgán“ je správny orgán, ktorý bol vhodným spôsobom splnomocnený jednou zo zmluvných strán a ktorý predkladá žiadosť o pomoc;

d) „prijímajúci orgán“ je správny orgán, ktorý bol vhodným spôsobom splnomocnený jednou zo zmluvných strán a ktorý prijíma žiadosť o pomoc;

e) „porušenie“ je akýkoľvek pokus o porušenie colných predpisov alebo ich skutočné porušenie.

Článok 3

Rozsah pôsobnosti

1. Zmluvné strany si navzájom poskytujú pomoc spôsobom stanoveným v tomto rozhodnutí a podľa jeho podmienok tak, aby sa zabezpečilo správne uplatňovanie colných predpisov, a to konkrétne predchádzaním porušovaniu týchto predpisov a jeho odhaľovaním, ako aj vedením vyšetrovania v tejto súvislosti.

2. Pomoc v colných záležitostiach, ako sa ustanovuje v tomto protokole, poskytuje ktorýkoľvek správny orgán zmluvných strán, ktorý je zodpovedný za vykonávanie tohto protokolu. Nie sú ním dotknuté žiadne ustanovenia upravujúce vzájomnú pomoc v trestných veciach. Ďalej sa neuplatňuje ani v prípade informácií získaných na základe právomocí, ktoré predmetné orgány vykonávajú na požiadanie súdnych orgánov, okrem prípadov, keď na to tieto orgány udelia súhlas.

Článok 4

Pomoc na základe žiadosti

1. Prijímajúci orgán poskytne dožadujúcemu orgánu na požiadanie všetky informácie, o ktorých sa predpokladá, že by mohli pomôcť zabezpečiť riadne uplatňovanie colných predpisov. To platí predovšetkým pre informácie týkajúce sa odhalených alebo plánovaných skutkov, ktoré predstavujú alebo by mohli predstavovať porušenie týchto predpisov.

2. Prijímajúci orgán informuje na požiadanie dožadujúci orgán, či bol tovar vyvezený z územia jednej zo zmluvných strán riadne dopravený na územie druhej zmluvnej strany, a podľa potreby poskytne podrobnosti o colných režimoch, ktoré sa na tento tovar vzťahujú.

3. Na žiadosť dožadujúceho orgánu podnikne prijímajúci orgán kroky s cieľom vykonávať dohľad nad:

a) fyzickými alebo právnickými osobami v prípadoch, keď existuje dôvodné podozrenie, že tieto osoby porušujú alebo porušili colné predpisy;

b) pohybom tovaru, ktorý bol identifikovaný ako objekt potenciálneho vážneho porušenia colných predpisov;

c) dopravnými prostriedkami v prípadoch, keď existuje dôvodné podozrenie, že sa použili, používajú alebo by sa mohli použiť na porušenie colných predpisov.

Článok 5

Spontánna pomoc

Zmluvné strany si navzájom pomáhajú v záležitostiach, za ktoré zodpovedajú, v prípadoch, keď to považujú za nevyhnutné na riadne uplatňovanie colných predpisov, a hlavne ak získajú informácie, ktoré sa týkajú:

— skutkov, ktorými sa tieto predpisy porušili, porušujú alebo by sa mohli porušiť, a ktoré by mohli byť pre druhú zmluvnú stranu zaujímavé,

— nových spôsobov alebo prostriedkov vykonania takýchto skutkov,

— tovaru, o ktorom je známe, že súvisí so závažným porušením colných predpisov, ktorými sa upravuje dovoz, tranzit alebo akýkoľvek iný colný režim.

Článok 6

Postúpenie informácií/oznamovanie

Prijímajúci orgán na žiadosť dožadujúceho orgánu v súlade so svojimi predpismi podnikne všetky kroky potrebné na:

— postúpenie akéhokoľvek dokumentu alebo

— oznámenie akéhokoľvek rozhodnutia,

ktoré patria do rozsahu pôsobnosti vykonávania tohto rozhodnutia, adresátovi, ktorý má bydlisko alebo ktorý je usadený na jeho území. V takých prípadoch sa uplatňuje článok 7 ods. 3.

Článok 7

Forma a obsah žiadostí o pomoc

1. Žiadosti podľa tohto protokolu sa podávajú v písomnej forme. Žiadosť sa doplní dokumentmi, ktoré sú potrebné na to, aby bolo možné poskytnúť odpoveď. V prípade naliehavej situácie je možné realizovať túto žiadosť ústne, musí však byť bezodkladne písomne potvrdená.

2. Žiadosti realizované v súlade s podmienkami odseku 1 sa dopĺňajú týmito informáciami:

a) údaje o dožadujúcom orgáne, ktorý žiadosť predkladá;

b) požadované opatrenia;

c) dôvody a cieľ žiadosti;

d) príslušné právne predpisy, pravidlá a iné právne dokumenty;

e) údaje o fyzickej alebo právnickej osobe, ktorej sa vyšetrovanie týka, a to v čo najobsažnejšej a najpresnejšej forme;

f) súhrn relevantných skutočností okrem prípadov uvedených v článku 6.

3. Žiadosti sa vypracúvajú v jednom z úradných jazykov dožadujúceho orgánu alebo v jazyku, ktorý tomuto orgánu vyhovuje.

4. Ak žiadosť nespĺňa formálne požiadavky, možno požiadať o jej opravu alebo doplnenie. Môžu sa však nariadiť predbežné opatrenia.

Článok 8

Odpovedanie na žiadosti

1. V odpovedi na žiadosť o pomoc prijímajúci orgán (alebo v prípade, keď tento orgán nemôže konať sám, správne oddelenie, ktorému orgán žiadosť postúpil) poskytne informácie, ktoré už má k dispozícii, a vykoná alebo zabezpečí vykonanie primeraného vyšetrovania, ako keby konal vo svojom vlastnom mene alebo v mene iného orgánu tej istej zmluvnej strany.

2. Žiadostiam o pomoc sa vyhovuje v súlade s platnými zákonmi, predpismi a inými právnymi nástrojmi prijímajúcej zmluvnej strany.

3. Na základe dohody medzi zmluvnou stranou a druhou dotknutou zmluvnou stranou a spôsobom, ktorý určí druhá dotknutá zmluvná strana, môžu úradníci, ktorých náležitým spôsobom oprávnila druhá zmluvná strana, v priestoroch prijímajúceho orgánu alebo iného orgánu, ktorý mu je podriadený, získavať informácie o porušovaní colných predpisov, ktoré sú potrebné na účely tohto rozhodnutia pre dožadujúci orgán.

4. Úradníci jednej zmluvnej strany sa môžu so súhlasom druhej zmluvnej strany zúčastniť na zisťovaní, ktoré sa bude konať na území druhej zmluvnej strany.

Článok 9

Postúpenie informácií

1. Prijímajúci orgán postúpi výsledky vyšetrovania dožadujúcemu orgánu vo forme dokumentov, overených kópií dokumentov, správ a iných podobných písomných dokladov.

2. Doklady uvedené v odseku 1 sa môžu nahradiť elektronickými informáciami, vyhotovenými na ten istý účel v akejkoľvek forme.

Článok 10

Výnimky z povinnosti poskytnúť pomoc

1. Zmluvné strany môžu pomoc podľa tohto rozhodnutia odmietnuť, ak by sa takouto pomocou:

a) mohla ohroziť ich suverenita, verejný poriadok, bezpečnosť alebo iné životné záujmy;

b) porušovalo pravidlo alebo predpis v oblasti daní alebo meny, ktoré nie sú súčasťou pravidiel alebo predpisov súvisiacich s clami;

c) alebo ak by takáto pomoc znamenala porušenie priemyselného, obchodného alebo služobného tajomstva.

2. Ak dožadujúci orgán žiada o poskytnutie informácií, ktoré by on sám v prípade, že ho o ne požiadajú, nemohol poskytnúť, upozorní na túto skutočnosť vo svojej žiadosti. Rozhodnutie o odpovedi na takúto žiadosť je potom vecou prijímajúceho orgánu.

3. Ak sa pomoc zamietne, musí byť dožadujúci orgán o zamietavom rozhodnutí a jeho dôvodoch bezodkladne informovaný.

Článok 11

Zabezpečenie tajomstva

1. Informácie odovzdané podľa tohto rozhodnutia v akejkoľvek forme sú dôverné. Vzťahuje sa na ne služobné tajomstvo a sú chránené zákonmi, ktoré platia na území zmluvnej strany prijímajúcej informácie, a príslušnými predpismi, ktoré sa vzťahujú na orgány Spoločenstva.

2. Osobné údaje sa neodovzdávajú v prípadoch, keď existuje dôvodné podozrenie, že poskytnutie alebo využitie takýchto informácií by bolo v rozpore so základnými právnymi zásadami jednej zo zmluvných strán, a predovšetkým ak by v dôsledku poskytnutia týchto informácií dotknutá osoba bezdôvodne utrpela škodu. Zmluvná strana prijímajúca informácie poskytne na požiadanie zmluvnej strane poskytujúcej informácie podrobnosti o použití týchto informácií a o dosiahnutých výsledkoch.

3. Osobné údaje sa môžu oznamovať len správnym orgánom a v prípadoch, keď sú tieto údaje potrebné na súdne konanie, ministerstvu spravodlivosti danej krajiny a súdnym orgánom. Žiadna ďalšia osoba ani orgán nesmú získavať takéto informácie bez predchádzajúceho povolenia orgánu poskytujúceho informácie.

4. Zmluvná strana poskytujúca informácie si overí ich presnosť. Ak sa zistí, že poskytované informácie nie sú presné alebo že by sa mali zničiť, informuje o tom bezodkladne prijímajúcu zmluvnú stranu, od ktorej sa očakáva, že tieto informácie opraví alebo zničí.

5. Dotknutá osoba môže žiadať o poskytnutie informácií o údajoch, ktoré sa uchovávajú, a o účele, na aký sa uchovávajú. Tým nie sú dotknuté prípady, keď má prednosť verejný záujem.

Článok 12

Využívanie informácií

1. Získané informácie sa môžu používať výlučne na účely tohto rozhodnutia. Na iné účely ich zmluvné strany môžu používať len po predchádzajúcom písomnom povolení správneho orgánu, ktorý informácie poskytol, pričom sa na takéto použitie vzťahujú obmedzenia, ktoré tento orgán uloží. Tieto ustanovenia sa neuplatňujú na informácie týkajúce sa trestných činov súvisiacich s omamnými a psychotropnými látkami; informácie tohto druhu sa môžu odovzdávať orgánom priamo zapojeným do boja proti obchodovaniu s drogami v rozsahu, ktorý je určený v článku 3.

2. Podmienky stanovené v odseku 1 nebránia využitiu informácií v správnych alebo súdnych konaniach, ktoré sa následne začali v súvislosti s porušeniami colných predpisov.

3. Informácie, ktoré sa získali, a dokumenty, ktoré sa využili v súlade s podmienkami tohto protokolu, sa môžu citovať ako dôkaz vo vyhláseniach, správach a dôkazných dokumentoch a v súdnych konaniach a postupoch.

Článok 13

Odborníci a svedkovia

Úradníka prijímajúceho orgánu je možné splnomocniť, aby sa v rozsahu svojho splnomocnenia dostavil ako znalec alebo svedok na súdne alebo správne konanie v jurisdikcii druhej zmluvnej strany týkajúce sa záležitostí, na ktoré sa vzťahuje tento protokol, a predložil predmety, dokumenty alebo overené kópie dokumentov, ktoré sú potrebné na účely týchto konaní. V predvolaní sa musia uviesť presné údaje o dotknutom prípade a informácia o tom, v akej súvislosti a v akom postavení bude úradník vypočutý.

Článok 14

Náklady na pomoc

Žiadna zmluvná strana nepredloží žiadnu žiadosť o preplatenie nákladov, ktoré vznikli v dôsledku vykonávania tohto rozhodnutia, s výnimkou odmien, ktoré boli v odôvodnených prípadoch vyplatené znalcom a svedkom, tlmočníkom a prekladateľom, ktorí nie sú zamestnancami dotknutých orgánov.

Článok 15

Vykonávanie

1. Za vykonávanie tohto rozhodnutia nesú zodpovednosť celoštátne správne orgány Sanmarínskej republiky a príslušné útvary Komisie. Tieto orgány rozhodujú o všetkých praktických krokoch, ktoré sa v tejto súvislosti požadujú, zohľadňujúc aktuálne pravidlá v oblasti ochrany údajov. Príslušným orgánom môžu navrhnúť také úpravy tohto protokolu, ktoré považujú za nevyhnutné.

2. Zmluvné strany sa navzájom radia o vykonávacích pravidlách, ktoré sa prijmú v súlade s postupmi stanovenými v tomto článku, a následne sa o týchto pravidlách informujú.

Článok 16

Komplementárnosť

1. Týmto rozhodnutím sa dopĺňa vykonávanie súčasných alebo prípadných vzájomných dohôd o pomoci medzi jedným alebo viacerými členskými štátmi Spoločenstva a San Marínom a zároveň sa vykonávaniu týchto dohôd nebráni. Toto rozhodnutie takisto nemá žiadny vplyv na poskytovanie vzájomnej pomoci vo väčšom rozsahu, ak sa väčší rozsah v takýchto dohodách ustanovuje.

2. Bez toho, aby boli dotknuté podmienky článku 12, dohodami nie sú dotknuté ustanovenia Spoločenstva, ktorými sa upravuje odovzdávanie akýchkoľvek informácií v colnej oblasti, ktoré by mohli byť v záujme Spoločenstva, medzi príslušnými útvarmi Komisie a colnými orgánmi členských štátov.

Článok 17

Toto rozhodnutie nadobúda účinnosť 1. januára 1993.